安平公詩
作者：李商隱
朝代：唐

paragraphs: 丈人博陵王名家，憐我總角稱才華。
華州留語曉至暮，高聲喝吏放兩衙。
明朝騎馬出城外，送我習業南山阿。
仲子延岳年十六，面如白玉欹烏紗。
其弟炳章猶兩丱，瑤林瓊樹含奇花。
陳留阮家諸侄秀，邐迤出拜何駢羅。
府中從事杜與李，麟角虎翅相過摩。
清詞孤韻有歌響，擊觸鐘磬鳴環珂。
三月石堤凍銷釋，東風開花滿陽坡。
時禽得伴戲新木，其聲尖咽如鳴梭。
公時載酒領從事，踴躍鞍馬來相過。
仰看樓殿撮清漢，坐視世界如恒沙。
面熱脚掉互登陟，青雲表柱白雲崖。
一百八句在貝葉，三十三天長雨花。
長者子來輒獻蓋，辟支佛去空留鞾。
公時受詔鎮東魯，遣我草詔隨車牙。
顧我下筆即千字，疑我讀書傾五車。
嗚嘑大賢苦不壽，時世方士無靈砂。
五月至止六月病，遽頹泰山驚逝波。
明年徒步弔京國，宅破子毀哀如何。
西風衝戶捲素帳，隟光斜照舊燕窠。
古人常歎知己少，況我淪賤艱虞多。
如公之德世一二，豈得無淚如黃河。
瀝膽咒願天有眼，君子之澤方滂沱。